钦定古今图书集成/明伦汇编/官常典/第749卷 > 汪乔年 张国钦 孙兆禄 李可从 张凤
## 钦定古今图书集成/明伦汇编/官常典/第749卷 > 汪乔年 张国钦 孙兆禄 李可从 张凤

豸

按《明外史》本传：“乔年，字岁星，遂安人。天启二年进士。
授刑部主事，历郎中。以母忧去。崇祯二年，服阕，起官
工部。在道迁青州知府，洁己爱民。属县征赋，例以十
之一输府，乔年严却之。莅政勤敏，案无留牍。奸人郑
日就自称工部员外郎，率其党数十人，乘舆张盖，来
开银矿。乔年察其伪，发之，皆抵罪。四年，举治行卓异”，
监视中官吕直体拟督府，乔年独与抗礼。直重其清
操，不敢较。六年迁登莱兵备副使。乔年素不通苞苴，
至是有所赠遗，悉受之。既抵莱州，值城围初解，物力
大屈，尽出所受赀，市马募兵，缮城治械，残郡复完。以
亲老乞终养归父。服除，起官平阳。寻迁陕西右参政
兼副使，提督学校。十三年复举《卓异》，就迁陕西按察
使。时巨寇方张，岁复大侵。乔年积谷平粜，劝藩王督
抚以下及巨室协助，全活甚多。明年，擢右佥都御史，
巡抚其地。未受敕，闻李自成谋入关，即率诸将赴商、
洛，与士卒露处，设险堵御。贼知有备，不敢进。八月，返
西安。未旬日，闻张献忠寇郧西，亟移驻山阳遏之。九月，总督傅宗龙败没于项城，诏擢乔年兵部右侍郎，
总督三边军务代之。时自成势益炽，中州为墟。项城
之败，关中精锐丧失殆尽。而大将骄恣不用命，中枢
又寡筹略。乔年收集散亡，征调边卒，仅得三万人，日
夕蒐讨军实，为平贼计。而中枢以河南事急，促出关
赴援，乃以十五年正月誓师，率总兵贺人龙、郑嘉栋、
牛成虎驰出潼关。时贼围左良玉于郾城甚急，乔年
议趋襄阳，约良玉内外夹击。乃留步兵火器于洛阳，
简精骑万馀，兼程而进。襄城时已陷贼，其士民日望
官军拯己，乔年以二月十二日驰入之。贼闻，解良玉
围，以数十万众来迎，乔年亟勒兵驻城外，人龙等三
帅未阵先奔，诸军大溃。乔年叹曰：“此吾死所也！”率麾
下千馀人入城拒守。城无守具，贼凿城为穴，置火药
其中，火发城裂。乔年令城中穿阱，随贼所凿，以长矛
刺之，贼死甚众。凡五昼夜，火药矢石皆尽，援兵不至，
贼觇乔年纛所在，举炮击之，雉堞尽碎。左右泣请避，
乔年怒，以足蹴其首曰：“汝畏死，我不畏死也。”守益固。
十七日城陷，犹督兵巷战，手刃三贼，乃引刀自刭不
殊，为贼所执，大骂。贼怒，割其舌，磔杀之。乔年清苦自
励，恶衣菲食，不识人世纷华；事之官，祇携二仆，不以
家累自随。其去青也，士民为立祠，其后，襄城亦祀之。
一时同死者，副将张国钦、党威、监纪、西安同知孙兆
禄、材官李可从、襄城典史赵凤豸。初，乔年之抚陕西
也，奉诏发自成先冢，诇得其族人为县吏者，挞掠之。
其人言：“去县二百里乱山中，有聚而葬者十六冢，中
有一冢，始祖也，相传穴为仙人所定，有铁灯檠照大
圹中，曰：‘铁灯不灭，李氏当兴’。”如其言迹之，山径仄险，
林木晦黑，果得李氏村。村旁累累十六冢，中一冢，发
之，有蝼蚁数石，火光尚荧荧然。斲其棺，骨青黑“色，毛
被体而黄。脑后一穴，如钱大，中盘赤蛇，长三四寸，有
角，见日而飞，高丈许，以口迎日色而吞咋者六七，反
而仍伏。”乔年函颅骨并蛇腊之以闻，自成知而憾甚，
故致死于乔年云。